钦定古今图书集成/明伦汇编/家范典/第094卷 > 《孔鲋小尔雅》 > 《遁卦》
## 钦定古今图书集成/明伦汇编/家范典/第094卷 > 《孔鲋小尔雅》 > 《遁卦》

九三，系遁，有疾厉，畜臣妾，吉。

〈程传〉阳志说阴，三与二切。此系乎二者也。《遁》贵速而

远，有所系累，则安能速且远也？害于《遁》矣，故为“有疾”也。遁而不速，是以“危”也。臣妾小人女子，怀恩而不知义，亲爱之则忠其上，系恋之思怀恩，小人女子之道也。故以畜养臣妾，则得其心为“吉”也。然君子之待小人，亦不如是也。三与二非正应，以昵比相亲，非待君子之道。若以正，则虽系不得为有疾。蜀先主之不忍弃士民，是也。虽危为“无咎”矣。〈本义。〉下比二阴，当“遁”而有所系之象。有疾而危之道也。然以“畜臣妾”则“吉。”盖君子之于小人，惟臣妾则不必其贤而可畜耳，故其占如此。

《象》曰：“系遁”之厉，有疾惫也。“畜臣妾吉”，不可大事也。

〈程传〉《遁》而有系累，必以困惫致危，其有疾乃惫也，盖力亦不足矣。以此昵爱之心，畜养臣妾，则“吉”，岂可以当大事乎。